Et nyt topmoderne laboratorium skal opføres i Aalborg. Det er NOVI Forskerpark, der opfører laboratoriet til Aalborg Universitet og chipproducenten Intels danske afdeling. Amerikanske Intel har allerede 250 ingeniører i Aalborg, og de får fremover adgang til et af verdens mest avancerede testlaboratorier for fremtidens antenner. Og bygningen kommer også til at bidrage med meget til Aalborg Universitet. - Vi mangler faciliteterne, og det har været et problem for os, at det har trukket ud så længe. Men den her løsning er meget bedre end det, vi ellers har haft på tapetet. Så den har været værd at vente på, siger Gert Frølund Pedersen, professor og forskningsleder fra Aalborg Universitets Institut for Elektroniske Systemer i en pressemeddelelse. Bygningen får et 140 kvadratmeter stort tag, som kan skubbes helt til side, og en 154 kvadratmeter stor væg, som kan køres ned, så der bliver fuldstændig åbent ud til det fri. Universitetet og virksomheden får hver sin del af bygningen med egne laboratorier. Gravearbejdet til den nye bygning er begyndt, og det er planen, at Intel kan rykke ind næste forår. Aalborg Universitets del ventes klar til brug i efteråret 2016.

Referat:
Måling af trådløse signaler fra mobiltelefoner, satellitter og droner får optimale betingelser i det nye laboratorium i Aalborg.